淮陰阻雨
作者：張耒
朝代：宋

paragraphs: 檣竿日日春風轉，渺渺孤舟數家縣。
朝來雨暗隔淮村，白浪卷沙吹斷岸。
渡頭楊柳濕青青，橋下涓涓野水生。
滿尺白魚初受釣，斷行歸雁故能鳴。
平生行止任遲速，篷底欠伸朝睡足。
從來江海有前約，老去塵埃無可欲。
曉天暖日生波光，桃杏家家半出牆。
春日春波好相待，短帆輕櫓可須忙。